觀秋潮
作者：徐集孫
朝代：宋

paragraphs: 八月西風噓沆瀣，長江協候肆澎湃。
錢塘王氣天所鍾，非爲子胥逞靈怪。
海門三山縹緲青，雙練夾岸奔雷霆。
蛟龍黿鼉匿形影，銀濤雪浪翻滄溟。
踏浪羣兒慣行險，出沒波心旗閃閃。
須臾瀲灧潮信平，蕩漾漁舟千萬點。
天低暮靄襲人衣，游子興盡各云歸。
獨有騷翁看不足，吟到夜月揚清輝。